Amagqwetha eAbammeli Aqoqa Ukusa Uhulumende Emthethwandaba
Inhlanganiso yamagqwetha alwela ilungelo loluntu eye Abammeli ibika ukuba izakusa umpathintambo wezemfundo edale ukuze amiswe ukuqala uhlelo lwakhe lokuthi abantwana besikolo bakhonze iFlag olwe National Pledge
BULAWAYO — Inhlanganiso yamagqwetha eye Abammeli Human Rights Lawyers Network ithi NgoMvulo iya emthethwandaba ukuyamisa umphathintambo wezemfundo, uMnu. Lazarus Dokora ukuthi engaqali uhlelo lwakhe lokukhonza iFlag yeZimbabwe lapho izikolo zivulwa ngenyanga ezayo. Umqondisi wenhlelo enhlanganiseni yamagqwetha le, uMnunzana Tineyi Mukwewa, ubike ukuba bathatha leli nyathelo la ngoba osokufuna ukwenziwa nguhulumende kusephula ilungelo labafundi phansi kokumunyethwe yisisekelo sombuso. Uqhubeke ethi abafundi, abazali, amakholwa kunye lozulu jikelele kazange abuzwe ukuba uyalufuna na uhlelo lokuhlonipha iflag yeZimbabwe ezikolo. UMqondisi weHabkkuk Trust, uMnunzana Dumisani Nkomo ubike ukuba yena kasoke avumele abantwabakhe ukulandela okufunwa ukwenziwa nguhulumende, ethi izikolo , abafundi kunye lababalisi babhekane lendubo ezimbalwa akaboni ukuba lolu hlelo luzanceda ngani. UNkosazana Magodonga Mahlangu odume ngokulwela amalungelo abantu ekunhlanganiso ye Woza ubike ukuba owakhe umntwana angeke akwenze lokho njalo usehle wazisa umphathisikolo ngoba uhlelo lolu lwephula ilungelo lakhe lelomtanakhe elokukhonza. UMnunzana Tawana Phuma, owake wabangumphathisikolo, osenguMfundisi yena ubike ukuba abantwana besikolo mhlazivulwa bengayi esikolo, njalo Ngomvulo wonke zingavulwa izikolo abantwana kumele balove idale lomthethwandaba lize limise uhlelo lukaDokora. Omunye wabazali uRev Jennifer Gondwe ubike ukuba njengekholwa amalungelo akhe adelelwe, ngakho njengomzali kavumelani lohlelo lolu. Abakade besemhlanganweni lo, oqoqwe yiZimbabwe Christian Alliance imanyene leHabakkuk Trust lezakhamizi zakoBulawayo bavumelane ukuba sebezathandaza ukuba uhlelo lukahulumende lungaphumeleli njalo abafundi bazalova ngelanga lakuqala lesikolo ngoMvulo wonke kuze kube lenguquko. Bathi njalo bazatshengisela edolobheni lakoBulawayo beveza ukuba ngempela kabalufuni loluhlelo njalo sebeqalile ukusayina bephikisana lalo okugoqela amakholwa wonke ezweni.